বৃহস্পতিবার সকালের মোহনবাগান প্র্যাক্টিস তখন শেষ হয়ে গিয়েছে। পোশাক বদলে সনি নর্ডি তাঁবু ছেড়ে বেরতেই প্রায় ঝাঁপিয়ে পড়লেন অপেক্ষমান সমর্থকেরা। ‘সনি উই নিড ইউ’ আবদার বদলে গেল কাকুতি-মিনতিতে। প্রায় পায়ে পড়ে যাওয়ার অবস্থা। ভিড় সরিয়ে কোনওরকমে গাড়িতে উঠে পড়লেন বিব্রত নর্ডি। এই একটা ছবিই বলে দিচ্ছিল শনিবার শিবাজিয়ান্স এফসি-র বিরুদ্ধে নর্ডিকে মাঠে দেখতে কতটা মরিয়া মোহনবাগান।
কিন্তু রুঢ় বাস্তব হল মরণ-বাঁচন ম্যাচেও নর্ডি অনিশ্চিত। তবে  ক্লাবের পক্ষ থেকে নর্ডিকে খেলানোর সবরকম প্রয়াস শুরু হয়ে গিয়েছে। শোনা যাচ্ছে, নর্ডিকে বলা হয়েছে তিনি রিজার্ভ বেঞ্চে থাকুন। প্রয়োজনে তাঁকে কিছু সময়ের জন্য নামানো হবে। ক্লাবের কর্তাদের প্রবল চাপের মুখে নর্ডি জানিয়েছেন, শুক্রবারই তিনি  সিদ্ধান্ত নেবেন। কোচ সঞ্জয় সেন অবশ্য স্বীকার করে নিলেন, এখনও পুরো ফিট নন নর্ডি। তবে শিলিগুড়িতে তাঁর না খেলা নিয়ে বিস্তর জলঘোলা হয়েছে। বিশ্বকাপের যোগ্যতা অর্জন পর্বে হাইতি-পানামা ম্যাচের পর শুধু ডার্বির কথা মাথায় রেখেই বাড়তি খরচ করে টিকিট পাঠিয়ে তাঁকে উড়িয়ে এনেছিলেন কর্তারা। কিন্তু চোটের জন্য শেষ পর্যন্ত নর্ডি না খেলার পর থেকেই কর্তারা তাঁর ওপর বিরক্ত। এমনকী, সোশ্যাল নেটওয়ার্কিং সাইটেও বিদ্রুপ করেছিলেন সমর্থকেরা। ম্যাচের পরের দিন চোট নিয়ে কলকাতায় ফিরে আসার পরেও সেভাবে ক্লাবের কেউ তাঁর সঙ্গে যোগাযোগ রাখেননি। সূত্রের খবর, এইসব দেখেশুনে নর্ডির মনেও অভিমান জমেছে। সত্যিই কি তাঁর সঙ্গে ক্লাবের দূরত্ব তৈরি হয়েছে? বৃহস্পতিবার ক্লাব ছাড়ার আগে এই প্রশ্নের ধোঁয়াশাভরা জবাব দিয়ে নর্ডি বললেন, ‘‘খারাপ সময়ে অনেক কিছুই ঘটে থাকে। তবে আমি ফিট হওয়ার চেষ্টা চালিয়ে যাচ্ছি।’’
 নর্ডিকে নিয়ে বাড়তে থাকা অস্বস্তির মধ্যে কোচ সঞ্জয় সেনের শাস্তির মেয়াদ ফুরিয়ে যাওয়াটা দলকে স্বস্তি দিচ্ছে। চার ম্যাচ নির্বাসন কাটিয়ে শিবাজিয়ান্স-এর বিরুদ্ধেই রিজার্ভ বেঞ্চে ফিরছেন সঞ্জয়। মোহনবাগান কোচ অবশ্য বলছেন, ‘‘রিজার্ভ বেঞ্চে ফিরলেই তো হবে না। দলকেও তো জেতার রাস্তায় ফিরতে হবে। সেটাই তো আসল।’’ শিবাজিয়ান্স ছাড়াও বেঙ্গালুরু এফসি-র বিরুদ্ধে ম্যাচ বাকি রয়েছে মোহনবাগানের। লিগ টেবিলের অঙ্ক বলছে, দুই ম্যাচে ছয় পয়েন্ট তুলে নিতে পারলে চ্যাম্পিয়ন হওয়ার সম্ভাবনা থাকবে কাতসুমিদেরও। এরকম কঠিন সময়ে ইংলিশ প্রিমিয়ার লিগের ক্লাব লেস্টার সিটির পারফরম্যান্স থেকেই অনুপ্রেরণা খুঁজছেন মোহনবাগান কোচ। হেভিওয়েট প্রতিপক্ষদের টপকে এই মুহূর্তে লিগ টেবিলের শীর্ষে রয়েছে লেস্টার সিটি। সঞ্জয় বললেন, ‘‘গোটা মরসুমে দুর্দান্ত ধারাবাহিকতা দেখিয়েছে ওরা। শেষ দুই ম্যাচে আমারাও যদি একটু ধারাবাহিক হতে পারি তবে চ্যাম্পিয়ন হওয়া অসম্ভব নয়।’’